Súradnice: 48°58′44″S 21°59′52″V﻿ / ﻿48,979023°S 21,997799°V﻿ / 48.979023; 21.997799

**Rovniansky potok** (prítok Udavy) je vodný tok s dĺžkou 2,2 km v regióne Horný Zemplín v povodí rieky Udava na území obce Rovné (okres Humenné) v Prešovskom kraji. Geomorfologická kategorizácia polohy Rovnianskeho potoka (prítok Udavy): geomorfologická oblasť Nízke Beskydy; geomorfologický celok Ondavská vrchovina. Hydrologické poradie vodného toku Rovniansky potok (prítok Udavy): 4-30-03-081. Rovniansky potok (prítok Udavy) je tokom VII. rádu.

Opis toku
---------

Rovniansky potok (prítok Udavy) pramení v nadmorskej výške 242 m n. m. v lesíku na severnom svahu Bieleho vrchu (311 m n. m.) medzi poľom a pasienkom *Noviny* zo západnej strany prameňa a trvalým trávnym porastom *Vyšné Štvrtky* z východnej strany prameňa; tečie od prameňa severozápadným smerom a stáča sa na západný smer postupne sa zužujúcou lesnou vegetáciou a vchádza do vodnej nádrže *Rovné*; po výtoku z vodnej nádrže pokračuje v západnom smere a vchádza do intravilánu obce Rovné v okrese Humenné; v severnej časti priestorov poľnohospodárskeho strediska v nadmorskej výške 173 m n. m. ústi ako ľavostranný prítok do Udavy, ktorá ďalej ústi do Laborca. Pramení, tečie a ústi na území obce Rovné (okres Humenné). Pôvodné meandre v úseku dolných 700 m toku Rovnianskeho potoka pred jeho ústím sú vyrovnané – zregulované. Rovniansky potok nemá prítoky.

Pôvod názvu
-----------

Toponymum *Rovniansky potok (prítok Udavy)* má pôvod v geografickom názve obce Rovné (okres Humenné), v katastrálnom území ktorej pramení, preteká i ústi. Zo slovného základu *rovné* s významom *majúce priamy smer, neskrivené, nevychyľujúce sa z roviny, bez hrbolov* systémovým utvorením prídavného mena formantom *-ian-sky* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Rovniansky potok* ako súčasť veľmi početnej skupiny názvov v slovenskej toponymii, najmä hydronymii, podobne ako *Bradliansky potok, Brezniansky potok, Brusniansky potok, Močidliansky potok, Počúvadlianske jazero* a s aplikáciou rytmického zákona *Brádňanský potok, Komárňanský kanál, Vrátňanský potok*. V pomenovacom procese vodného toku *Rovniansky potok* bol motivačným prvkom *menší vodný tok v priestore geografického objektu - obce s názvom Rovné*. Hydronymum *Rovniansky potok (prítok Udavy)* bolo štandardizované v roku 1990.

Názov obce *Rovné* bol bez zmeny prenesený na vodnú nádrž *Rovné*; hydronymum Rovné (vodná nádrž) bolo štandardizované tiež v roku 1990.

Najstaršia písomná zmienka o obci Rovné v okrese Humenné je v listine z roka 1567.

Na Slovensku v povodí Slanej je aj ďalší potok s rovnakým názvom Rovniansky potok (prítok Slanej).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky.. Dostupné on-line na  [cit. 2021-08-03].
2. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 13. 079-902-87 NVA.
3. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-08-03].
4. ↑  Priebeh vodného toku Rovniansky potok (prítok Udavy) v Základnej báze údajov geografického informačného systému ZB GIS. Dostupné on-line na  [cit. 2021-08-03].
5. ↑  MAJTÁN, Milan. *Z lexiky slovenskej toponymie*. 1. vyd. Bratislava : Veda, 1996. 1991 s. ISBN 80-224-0480-2. S. 25, 26.
6. ↑  Názvy vodných tokov a vodných plôch SR. Povodie Bodrogu a Tisy. A18. Geografické názvoslovné zoznamy OSN - ČSFR. Bratislava: Slovenský úrad geodézie a kartografie, P-425/1990 z 31.10.1990. 82 s. S. 50, 73 a 81. ISBN 80-85164-17-5.
7. ↑  Názvy vodných nádrží SR. Bratislava: Úrad geodézie, kartografie a katastra Slovenskej republiky. Dostupné on-line na [ ] [cit. 2021-08-03].
8. ↑   *Vlastivedný slovník obcí na Slovensku*. 1. vyd. Zväzok II. Bratislava : Veda, 1977. 519 s. S. 497.

| * z
* d
* u
Vodné toky v povodí Udavy |
| --- |
| *Udava* → *Laborec* → *Latorica* → *Bodrog* → *Tisa* → *Dunaj* |
| 
* Brusný potok
* Bukovinka
* Bystrý potok
* Černinský potok
* Holomušovský potok
* Hostovický potok
* Hrabinka
* Hrabľovský potok
* Hrabový potok
* Hrušovka
* Ílovnica
* Jablonský potok
* Kašovský potok
* Korytová
* Krivský potok
* Marína
* Nechválka
* Osadniansky potok
* Pálenický potok
* Papínsky potok
* Priedolský potok
* Prielazkový potok
* Rieka
* Rovniansky potok
* Semeňovský potok
* Skorský potok
* Svinský potok
* Ščobský potok
* Tlstý potok
* Topoľový potok
* **Udava**
* Volový potok
* Zubniansky potok

 |